Eksplosjonen fant sted i byen Sabon Gari tirsdag ettermiddag. Byen ligger over 13 mil sør for Bornos delstatshovedstad Maiduguri.
– Vi har mottatt minst 47 døde og minst 50 sårede fra Sabon Gari-markedet, hvor det var en eksplosjon denne ettermiddagen, bekrefter en sykepleier på sykehuset i byen Biu.
Han sier tilstanden er alvorlig for mange av de sårede, og antallet drepte kan stige.
I juli skal over 40 mennesker ha blitt drept av Boko Haram-opprørere i samme delstat.
Yuram Bura, medlem i en lokal opprørsgruppe som kjemper mot Boko Haram, sier en bombe ble smuglet inn på markedet i en ryggsekk, som så ble forlatt. Ingen har tatt ansvar for eksplosjonen, og myndighetene har ikke kommentert angrepet.
Flere hundre mennesker er de siste ukene blitt drept i regionen i en rekke blodige angrep som ekstremistgruppen Boko Haram antas å stå bak.